OzLabs/hebrew-wiki-articles huggingface dataset:
מונטגיו פארקר

מונטגיו פארקר
מונטגיו בראונלאו פארקר (באנגלית: Montague Parker; ) היה איש צבא בריטי, בנו השני של הרוזן ממורלי, והרפתקן שקשור באחת החפירות הארכאולוגיות השערורייתיות ביותר שאירעו בארץ ישראל.

== חייו ==
לאחר שהשתחרר משירותו הצבאי נפגש עם הפיני ואלטר יובליוס שטען כי ידוע לו, מעיון בכתבי יד עתיקים, היכן בירושלים קבורים אוצרות בית המקדש שבנה המלך שלמה, ובעיקר ארון הברית.

פארקר התלהב מהרעיון, גייס כספים רבים, ויצא בשנת 1909 לירושלים. כדי לחסום באיבן כל לשון רעה וביקורת שעלולות היו לצוץ בירושלים על המשלחת שהתנהלה בסודיות רבה, גייס פארקר למשלחתו את חוקר המקרא, תושב ירושלים האב לואי-איג וינסאן מבית הספר הצרפתי למקרא ולארכאולוגיה בירושלים. לוינסאן לא הייתה זכות החלטה בקביעת האסטרטגיה של החפירה, כלומר היכן בדיוק יש לחפור, אך הוא הורשה לתעד את השרידים שנמצאו בחפירות.

תחילה התרכזה העבודה בגבעה שמעל למעיין הגיחון ובסביבתו. במערכת מחילות שנחפרו בעפר נתגלו קברים קדומים, קטע מביצור עבה, ופריטים נוספים. כן נוקתה נקבת השילוח מן הטין שהצטבר בה מימי קדם, וכאן נחשפו גם מנהרות קצרות נוספות. המשלחת גם חפרה את פיר וורן.

משלא נמצאו האוצרות המבוקשים באזור המעיין פנו בשנת 1911 אל הר הבית עצמו. פארקר הצליח לשחד את מרבית שומריו המוסלמיים של המתחם הקדוש אך ככל הנראה לא את כולם. משעבדו בחשאי בלילות, גילה זאת מי מהשומרים שלא היה בסוד העניין והרים קול זעקה שהביאה למהומה רבתי של תושביה המוסלמים של ירושלים. פארקר ואנשיו נמלטו בעור שיניהם מן הארץ. הפרשה זכתה להדים בעיתונות המקומית והבינלאומית.

תגובה אחרת הייתה של הברון רוטשילד (הנדיב הידוע) אשר שנה לאחר מכן רכש חלקת קרקע גדולה על המדרון המזרחי של הגבעה ושלח את הארכאולוג היהודי הצרפתי ריימון וייל לחפור בה (1914-1913).

זמן קצר לאחר שוך הסערה הוציא האב וינסאן לאור את דוח החפירה, בשתי גרסאות צרפתית ואנגלית. למרבה האבסורד, מחפירה שערורייתית יצא דין וחשבון מדעי חשוב ביותר. כך יכול היה וינסאן לקבוע סופית כי הגבעה הדרומית מזרחית של העיר, שבה איתר קברים מתקופת הברונזה הקדומה I, היא אמנם הגבעה היחידה בכל הסביבה שיש בה שרידים כה קדומים, ולכן בהכרח יש לזהותה עם עיר דוד המקראית. ניקוי נקבת השילוח ובעקבות כך מדידתה המדויקת בידי וינסאן הייתה לתיעוד מדויק ביותר, המשמש את המחקר הארכאולוגי עד ימינו.

==לקריאה נוספת==
*י' בן חנניה, [http://www.dlir.org/archive/archive/files/bies_vol-14_1-2_oct-mar_1947-1948_p51-54_fd60adb1a4.pdf חלול קודש של משלחת ארכאולוגית בריטית], ידיעות החברה לחקירת ארץ-ישראל ועתיקותיה, יד (תש"ח), עמ' 51–55.
*נירית שלו-כליפא, [http://mikranet.cet.ac.il/pages/item.asp?item=14003&source=615 בעקבות אוצרות המקדש – סיפורה של משלחת פארקר שחפרה בעיר דויד בשנים 1911-1909], קדמוניות, 116 (תשנ"ט) עמ' 126–133
*א' וינסאן, ירושלים של מטה, תגליות מעיר דוד 1911-1909, תרגום רוני רייך והוסיף פתח דבר והערכה לעבודתו של האב וינסאן בעת חפירות משלחת מ' פארקר בעיר דוד, הוצאת מגלי"ם, ירושלים 2008, 104 עמ' ,31 איורים, 18 לוחות.

==קישורים חיצוניים==

* 
* [http://www.philipcoppens.com/juvelius.html Found: one Ark of the Covenant?] מאמר באנגלית המספר גם על חיפושי מונטגיו פארקר אחרי האוצר
* [https://web.archive.org/web/20110721143144/http://www.archpark.org.il/excavations1a.shtml Excavations in the City of David Under Ottoman Rule]
* 

==הערות שוליים==

קטגוריה:ארכאולוגים בריטים
קטגוריה:ארץ ישראל: ארכאולוגים
קטגוריה:חופרים בעיר דוד
קטגוריה:מעוטרי צלב המלחמה
קטגוריה:בריטים שנולדו ב-1878
קטגוריה:בריטים שנפטרו ב-1962
אבנזה

אמריקאי מהדיוויזיה ה-80)]]
אתר במחנה הריכוז ב-[[2005]]
מפת מחנות ריכוז והשמדה באירופה
אֶבֶּנְזֶה (בגרמנית: KZ Ebensee) היה מחנה ריכוז נאצי לעבודת כפייה, שמבחינה מינהלית נחשב אחד ממחנות-המִשנה (מחנות חוץ) של מחנה הריכוז מאוטהאוזן. המחנה הוקם על ידי האס.אס בנובמבר 1943 בקרבת העיירה אבנזה שבאוסטריה עילית (שאז נקראה "רייכסגאו של הדנובה העילית"), למרגלות הרי האלפים. רוב עובדי הכפייה בו, כ-20,000 אסירים, הועבדו בו למוות. עם הקמתו היו כשליש מהאסירים במחנה יהודים, במשך השנים, על אף שהיהודים סבלו מהתנאים הגרועים ביותר והתמותה בקרבם הייתה הגבוהה ביותר, עלה אחוז היהודים במחנה לכ-40%. האסירים האחרים היו צוענים, רוסים, פולנים, צ'כוסלובקים וגם אסירים פוליטיים מגרמניה ואוסטריה.

== היסטוריה ==
מטרת עבודות הכפייה במחנה הייתה חציבה ובנייה של מערכת מנהרות בצלע ההר, שנועדו למפעל לפיתוח טילי V-2 והרכבתם. חלק קטן של המנהרות שהושלמו היו בעומק של כמה קומות ובאורך של 250 מטר לעומק ההר, מדופנות בבטון. עבודת החציבה והעברת הסלעים הכבדים נעשתה באופן ידני, בכל תקופות השנה ובכל ימות השבוע, בתנאים לא הומניים של קור קיצוני, תת-תזונה ומחלות. 

רוב האסירים הגיעו מהמחנה הראשי וממחנות-המשנה האחרים של מאוטהאוזן. במחנה היו 25 צריפי מגורים, שלכל אחד מהם הוכנסו 750 אסירים. בנוסף היו במחנה בנייני מינהלה ומשרפה. למרות הצפיפות, היה מספר האסירים גבוה מיכולת האכלוס, וחלק מהאסירים נדרשו לשהות תחת כיפת השמים ללא הגנה. 

בתחילה נדרשו עובדי הכפייה במחנה לעבוד מ-04:30 בבוקר עד 18:00 בחציבת המנהרות והרחבתן. לאחר מספר חודשי עבודה הוחלט כי העבודה תיעשה במשמרות במשך כל שעות היממה. גם בחודשי החורף לא נעשה כל מאמץ להגן על האסירים מפני קור החורף האוסטרי שלמרגלות האלפים, והתמותה עלתה באופן מתמיד. האסירים לבשו כותנות אסיר מבד דק ונעלו כפכפי עץ, או הלכו יחפים לאחר שהכפכפים התפרקו, למרות הקור. לא הייתה כל אפשרות להיגיינה ולרחצת הגוף לאחר הפרשות. מנות המזון כללו: בבוקר חצי ליטר תחליף קפה; בצהריים: שלושת רבעי ליטר של מים חמים המכילים קליפות תפוחי אדמה; ובערב, 150 גרם לחם. למרות תזונה זו נדרשו האסירים לעבודה פיזית קשה וסיזיפית. הגופות נערמו בערימות, ואחת לשלושה ימים נלקחו למשרפה. האסירים לא הורשו ללכת לשירותים ונדרשו להמשיך לעבוד כשברקע, באופן קבוע, צחנת הגופות וההפרשות. אסירים שלא עמדו במכסות העבודה נרצחו. 

בשבועות האחרונים של המלחמה עלה שיעור התמותה ל-350 מתים ליום. הקרמטוריום לא היה מסוגל לעמוד בקצב שריפת הגופות, וגופות עירומות נערמו מחוץ לצריף כשהן חוסמות את הקרמטוריום עצמו. כדי לצמצם את העומס נחפרה תעלה מחוץ למחנה, והאסירים נדרשו להשליך אליה את הגופות, לשורפן ולכסותן בסיד. 

כוחות בעלות הברית הגיעו אל המחנה ב-6 במאי 1945. עבור חלק גדול מהאסירים היה זה מאוחר מדי, וחלקם נפטרו בשבועות שלאחר מכן עקב תת-תזונה ומחלות.

== לאחר המלחמה ==
באתר הוקמו אנדרטאות הנצחה ושלטי הסבר על המחנה. במלאת שבעים שנה לשחרור המחנה, התקיימו במאי 2015 טקסי זיכרון באתר המחנה.

==קישורים חיצוניים==

* [http://lib.cet.ac.il/Pages/item.asp?item=14695&id=44 אבנזה], בספרייה הווירטואלית של מטח
*אבנזה[https://web.archive.org/web/20110706093346/http://www.memorial-ebensee.at/english/history.html היסטוריה של מחנה הכפייה אבנזה], מתוך אתר הזיכרון של אבנזה (באנגלית ובגרמנית)

==הערות שוליים==

קטגוריה:השואה: מחנות ריכוז
קטגוריה:מאוטהאוזן
קטגוריה:אוסטריה עילית
קטגוריה:מחנות ריכוז באוסטריה
קטגוריה:גרמניה הנאצית: תעשייה
מחלק תה

מְחַלֵּק תה הוא אדם שתפקידו לחלק משקאות חמים (בדרך כלל תה או קפה) לעובדי משרד, לרוב באמצעות עגלת תה ובשעות קבועות.

בעשורים האחרונים של המאה ה-20 החל מקצוע זה להיעלם מן העולם, שכן מנהלי החברות והגופים שבהם הועסקו מחלקי תה העדיפו לספק לעובדיהם שתייה חמה באמצעים זולים יותר כגון פינות קפה בשירות עצמי, מכונות אוטומטיות, או שהפסיקו לספק שתייה חמה כליל. בסקר שנערך בבריטניה בשנת 2005, נמצא כי רק 2% מהעובדים קיבלו את התה שלהם ממחלקי תה, בעוד 66% הכינו לעצמם את התה בקומקום חשמלי ו-15% רכשו אותו במכונת שתייה.

חלוקת תה נחשבת למקצוע של צווארון ורוד, שכן רוב העוסקים בו הן נשים (בבריטניה אף מכונה התפקיד "Tea Lady"). בקומדיות בריטיות התבסס סטריאוטיפ של הנשים העוסקות במקצוע כנשים כבדות משקל בגיל המעבר. המקצוע נחשב גם לסמל לבזבזנות ולאי יעילות במגזר הציבורי, ובפרט בהסתדרות. בסדרה "כן, אדוני השר" אחת הדרכים שהוצעו תדיר לחיסכון כלכלי הוא קיצוץ בתקציב חלוקת התה, אף שלאורך חמש עונות הסדרה, לא נראתה אף לא מחלקת תה אחת.

בסאטירות על הבירוקרטיה משמשת מחלקת התה גם כאנטי-תזה לבעלי התפקידים במשרד ולמנגנונים המנופחים. כך בבדיחה ידועה על אריה שהסתובב וטרף פקידי הסתדרות ואיש לא הבחין בדבר עד שנטרפה מחלקת התה. במחזה "שמו הולך לפניו" מאת אפרים קישון, אחת הדמויות המרכזיות, ציונה, היא מחלקת תה, המאופיינת בכך שחרף תפקידה הזוטר, היא היחידה שמבינה כיצד עובדים הדברים במשרד בו היא עובדת.

קטגוריה:מקצועות עבר
קטגוריה:שירותי אירוח ואוכל
קטגוריה:תה
ג'יבוטי במשחקים האולימפיים

ג'יבוטי השתתפה לראשונה במשחקים האולימפיים באולימפיאדת לוס אנג'לס (1984). היא מעולם לא השתתפה באולימפיאדת חורף.

המשלחות ששלחה ג'יבוטי כללה ספורטאים בודדים, שבדרך כלל הגיעו להישגים נמוכים. יוצא דופן היה רץ המרתון חוסיין אחמד סלאח, שזכה במדליית ארד באולימפיאדת סיאול (1988). במשחקים הבאים לא הצליח לשחזר סלאח את הישגו. הוא סיים במקום ה-30 באולימפיאדת ברצלונה (1992) ובמקום ה-42 באולימפיאדת אטלנטה (1996). ספורטאי בולט נוסף מג'יבוטי היה מומין גאלה, שהעפיל לגמר ריצת 5000 מטר באולימפיאדת לונדון (2012), וסיים במקום ה-13. באולימפיאדת ריו דה ז'ניירו (2016) היה איינאלה סוליימאן קרוב לזכות במדליה אולימפית, כשסיים במקום הרביעי בריצת 1500 מטר, 5 מאיות השנייה לאט מניק ויליס הניו זילנדי שזכה במדליית הארד.

==מדליות==

===לפי אולימפיאדה===
באולימפיאדות הקיץ:
{| class="wikitable" style="text-align:center; font-size:90%; width:31em;"
! אולימפיאדה
! style="background-color:gold;"| זהב
! style="background-color:silver;"| כסף
! style="background-color:#cc9966;"| ארד
! סך הכל
|-
|align=right| אולימפיאדת לוס אנג'לס (1984) || 0 || 0 || 0 || 0
|-
|align=right| אולימפיאדת סיאול (1988) || 0 || 0 || 1 || 1
|-
|align=right| אולימפיאדת ברצלונה (1992) || 0 || 0 || 0 || 0
|-
|align=right| אולימפיאדת אטלנטה (1996) || 0 || 0 || 0 || 0
|-
|align=right| אולימפיאדת סידני (2000) || 0 || 0 || 0 || 0
|-
|align=right| אולימפיאדת אתונה (2004) || colspan="4" |לא השתתפה
|-
|align=right| אולימפיאדת בייג'ינג (2008) || 0 || 0 || 0 || 0
|-
|align=right| אולימפיאדת לונדון (2012) || 0 || 0 || 0 || 0
|-
|align=right| אולימפיאדת ריו דה ז'ניירו (2016) || 0 || 0 || 0 || 0
|-
|align=right| אולימפיאדת טוקיו (2020) || 0 || 0 || 0 || 0
|-
! סך הכל || 0 || 0 || 1 || 1
|}

===לפי ענף===
בענפי הקיץ:
{| class="wikitable" style="text-align:center; font-size:90%; width:31em;"
! ענף
! style="background-color:gold;"| זהב
! style="background-color:silver;"| כסף
! style="background-color:#cc9966;"| ארד
! סך הכל
|-
|align=right| אתלטיקה || 0 || 0 || 1 || 1
|-
! סך הכל || 0 || 0 || 1 || 1
|}

==ראו גם==
* ג'יבוטי במשחקים הפאראלימפיים
* ג'יבוטי במשחקים האולימפיים לנוער

==הערות שוליים==

קטגוריה:מדינות במשחקים האולימפיים
קטגוריה:ג'יבוטי: ספורט
כסף חנקתי

כסף חנקתי (ניטראט) הוא תרכובת כימית מסיסה של כסף וחנקה (ניטראט), שנוסחתה הכימית AgNO<sub>3</sub>. כסף חנקתי משמש כחומר מוצא להכנת תרכובות כסף אחרות, דוגמת אלו המשמשות לייצור סרטי צילום, וכן כטיטרציות ארגנטומטריות. תמיסת כסף חנקתי משמשת גם לחיטוי מים וכתכשיר נגד זיהום חיידקי. כך, למשל, מטפטפים תמיסת כסף חנקתי לעיני יילודים למנוע הדבקה בחיידקי זיבה בלידה.

==היסטוריה==
אלברטוס מגנוס תיעד במאה ה-13 הפרדה בין כסף לזהב על ידי המסת הכסף בחומצה חנקתית. הוא גם ציין שהתמיסה המתקבלת צובעת בשחור את העור.

==הפקה==
כסף חנקתי מתקבל מתגובה של כסף מתכתי עם חומצה חנקתית מרוכזת וחמה <math>Ag_{(s)} +2HNO_{3(aq)}\longrightarrow AgNO_{3(aq)} + NO_{2(g)} +H_2O_{(l)}</math>.את התגובה יש לבצע במנדף בשל פליטת הגז NO<sub>2</sub>

תגובה עם חומצה מדוללת ובטמפרטורה נמוכה: <math>3Ag_{(s)} + 4HNO_{3(aq)} \longrightarrow3AgNO_{3(aq)} +2H_2O_{(l)} +NO_{(g)} </math>

== תגובות ==
בתמיסה, יוני הכסף יחמצנו את רוב המתכות וייווצר כסף מתכתי. כך, למשל, בתגובת כסף חנקתי עם נחושת מתכתית בה נוצרים גבישי כסף על פני המתכת והתמיסה נצבעת בכחול בשל יצירת יוני נחושת.

<math>2AgNO_{3(aq)} + Cu_{(s)}\longrightarrow 2Ag_{(s)} +Cu(NO_3)_{2(aq)}</math>

בחימום מעל 250°C כסף חנקתי יתפרק לכסף מתכתי חנקן דו-חמצני וחמצן

<math>2AgNO_{3(l)} \longrightarrow 2Ag_{(s)} +O_{2(g)} +2NO_{2(g)}</math>

==יישומים==
כסף חנקתי הוא המלח הזול ביותר של כסף, ויתרונותיו ביציבותו היחסית לאור, הוא אינו היגרוסקופי (אינו סופח מים מהאוויר), מסיס במים ובממסים אחרים. לכן הוא חומר מוצא מועדף להכנת הלידי כסף AgX כש-X הוא יון פלואוריד, כלוריד, ברומיד או יודיד.
* כסף חנקתי הוא חומר גלם לחומרי נפץ מבוסס כסף דוגמת כסף פולמינאט - Silver fulminate (AgCNO), כסף אזיד AgN<sub>3</sub> או כסף אצטיליד Ag<sub>2</sub>C<sub>2</sub>.
* יציבותה של התרכובת מאפשרת שימוש בה כסטנדרט אנליטי בארגנטומטריה.
* משמש כמקור לכסף מסוג Tollens' reagent בציפוי מראות בתגובה הנקראת Silvering.

==קישורים חיצוניים==

* 

קטגוריה:מלחים
קטגוריה:חנקות
קטגוריה:כסף: תרכובות
חידת גפרורים

חידת גפרורים: בתרשים מוצגים שלושה ריבועים, אולם על ידי הזזת שלושה גפרורים בלבד אפשר לייצור צורה חדשה שיש בה חמישה ריבועים. בהזזת 4 גפרורים ניתן לייצור צורה המכילה 7 ריבועים.
קיסמי שיניים.]]

חידת גפרורים היא חידה גרפית המוצגת בעזרת גפרורים או רישומים המייצגים גפרורים. 

לצורך פתרון חידות אלו ניתן להשתמש גם בחפצים אחרים בעלי צורה דומה לגפרורים כמו למשל קיסמי שיניים.

==סוגים של חידות גפרורים==
חידות הגפרורים מחולקות לפי תחומן והן:
* חידות חשבוניות המבוססות על כך שבאמצעות גפרורים ניתן לייצור משוואה או אי-שוויון המבוססים על ספרות, בעיקר ספרות רומיות וסימני ארבע פעולות החשבון.
* חידות הנדסיות שמרביתן עוסקות בהנדסת המישור ומיעוטן בהנדסת המרחב.
* חידות לשוניות המבוססות על כך שבאמצעות גפרורים ניתן לבנות אותיות. זה נכון עבור חלק מהאלפבית העברי ועבור חלק מהאלפבית הלטיני.
* חידות עומק ותנועה, לרוב עם חיות, כמו למשל חידה שבה יש לסובב את החמור וחידה שבה יש להזיז את רגלי ההיפופוטם במטרה לחמוק מחץ שנורה לעברו.
* חידות אחרות, שלא עוסקות בתחומים המתמטיים או הלשוניים השונים או משלבות בין התחומים ומשתמשות בגפרורים לשם הצגתן.

==ראו גם==
* שעשועי מתמטיקה

== קישורים חיצוניים ==

* [http://www.learning-tree.org.uk/stickpuzzles/stick_puzzles.htm חידות גפרורים] 
* [http://www.cut-the-knot.org/pythagoras/12MatchesAreaPuzzle.shtml עוד חידות גפרורים] 
* [http://brainden.com/matchstick-puzzles.htm חידות גפרורים אחרות] 
* [http://www.tashbetsim.com/?p=524 חידת גפרורים] באתר של הוצאת ענבר

גפרורים
קטגוריה:שעשועי מתמטיקה
ח'ייבר פח'טונח'ווה

ח'ייבר פח'טונח'ווה (באורדו: خیبر پختونخوا; בפשטו: خېبر پښتونخوا) הוא מחוז בצפון פקיסטן. בירת המחוז היא פשאוור. על פי מפקד האוכלוסין האחרון משנת 2023, אוכלוסיית המחוז מנתה כ-40.856 מיליון בני אדם, רובם פתאנים. המחוז נוסד ב-26 באפריל 1902 כאשר הוא סופח מאמירות אפגניסטן. השפה המדוברת ביותר במחוז היא פשטו. שפות מדוברות אחרות הן אנגלית ואורדו. המחוז נקרא בעבר "מחוז הספר הצפון-מערבי", ובאפריל 2010 החליט הסנאט של פקיסטן להחליף את שמו לשם הנוכחי.

בצפון המחוז נמצא מעבר ההרים החשוב מעבר ח'ייבר.

==היסטוריה==
באלף הראשון לספירה, לפני עלייתו של האסלאם, נשלט המחוז על ידי מלכי השאהי. השאהים הראשונים היו אפגנים-בודהיסטים ושלטו באזור עד 870 לספירה. ערבים-מוסלמים וטורקים כבשו את האזור באלף השני לספירה. עם הזמן, התאסלמו השבטים הפתאנים. בשנים 963 - 1187 היה המחוז חלק מאימפריות אסלאמיות גדולות יותר, כולל האימפריה הע'זנאווית. אחר כך נשלט המחוז על ידי פתאנים אפגנים מוסלמים מסולטנות דלהי כולל השושלת הממלוכית של דלהי (1206-90).
ב-1526 הפכו השליטים הממלוכים של דלהי לחלק מהאימפריה המוגולית העולה.

הבריטים, ששלטו ברוב תת-היבשת ההודית התקשו לשלוט באזור זה. האזור היה זירה לשלוש מלחמות בין בריטניה לאפגניסטן.
* המלחמה האנגלו-אפגנית הראשונה (1839 - 1842)
* המלחמה האנגלו-אפגנית השנייה (1878 - 1880)
* המלחמה האנגלו-אפגנית השלישית (6 במאי 1919 - 8 באוגוסט 1919)

לאחר קבלת עצמאות האזור בחר ב-1947 במשאל עם להצטרף לפקיסטן.

בתקופת הכיבוש הפלישה הסובייטית לאפגניסטן שימש האזור כבסיס אספקה ראשי למוג'אהדין שנלחמו בסובייטים.

==חינוך==
{|class="wikitable"
|-
!שנה||אוריינות
|-
|1972||15.5%
|-
|1981||16.7%
|-
|1998||35.41%
|-
|2008||49.9%
|-
|2017||51.7%
|}

==קישורים חיצוניים==

* 
* 

==הערות שוליים==

*
קטגוריה:פקיסטן: מחוזות
ליאן דה פוגי

ליאן דה פוגי
ליאן דה פוגי (צרפתית: Liane de Pougy; 2 ביולי 1869 - 26 בדצמבר 1950) הייתה רקדנית וקורטיזנה צרפתייה בתקופת הבל אפוק.

== חייה ==
דה פוגי נולדה בשם אן מארי שסן בעיירה לה פלש במחוז סארת שבחבל פיי דה לה לואר בצרפת, לאב קצין צרפתי ולאם ממוצא ספרדי. היא קיבלה חינוך קתולי במנזר סנט-אן-ד'אורה בעיירה מורביאן שבחבל ברטאן. כשהייתה בת שש עשרה ברחה מביתה עם אנרי פורפ, קצין ימי, ונישאה לו אחרי שנכנסה להריון. היא ילדה בן בשם מרקו (שמאוחר יותר היה טייס ונהרג בתחילת מלחמת העולם הראשונה). נישואיה לא היו מוצלחים ובעלה התנהג כלפיה באלימות. כאשר עברה למרסיי יחד איתו, לקחה לעצמה מאהב. כאשר גילה זאת הוא ירה בה באקדח ופצע אותה בזרועה. כאשר הייתה בת שמונה עשרה שנה, ברחה לפריז, והשאירה לו את הילד שנשלח אל סבו וסבתו שהתגוררו בעיר סואץ שבמצרים.

בפריז החלה לעסוק במשחק ובזנות והתמכרה לקוקאין ולאופיום. היא החלה בקריירה של קורטיזנה עם הרוזן ואלטס דה לה בין, שלימד אותה לעסוק במקצוע זה. התעניינה בציור בספרים ובשירה אך לא אבתה להתעמק בספרות, והעדיפה את חיי בתי הקפה על פני שייקספיר או ואגנר. פגשה במחזאי אנרי מיאק שנפל בקסמיה והכניס אותה לעולם התיאטרון. למדה את תורת המשחק אצל שרה ברנאר והופיעה בתפקידים קטנים בלהקת פולי ברז'ר בפריז, בסנקט פטרבורג, ברומא והריביירה הצרפתית.

אחרי שעזבה את להקת פולי ברז'ר שינתה את שמה לליאן דה פוגי על שמו של הרוזן דה פוגי שהיה אחד ממאהביה. היא המשיכה בקריירה של רקדנית קברט, הייתה ביסקסואלית מוצהרת והיו לה מאהבים ומאהבות שהרעיפו עליה מתנות ותכשיטים יקרי ערך.

ב-1899 הסופרת נטאלי קליפורד בארני, שהייתה נוכחת באחת מהופעותיה באולם ריקודים בפריז, התאהבה בה. אם כי דה פוגי הייתה אחת הנשים המפורסמות ביותר בצרפת והיו לה מחזרים עשירים רבים, היא נפלה בקסמיה של נטאלי בארני, והן הפכו למאהבות ונשארו ידידות במשך כל ימיהן. פרשת אהבים זו מתוארת ברומן מפתח בשם "אידיליה סאפית" (על שם סאפפו מלסבוס) שאותו דה פוגי כתבה ופרסמה ב-1901. ספר זה הפך לשם דבר בפריז והודפס שוב ושוב 69 פעמים במשך השנה הראשונה להופעתו.

ב-1910, כאשר הייתה בשיא הקריירה, פגשה בנסיך ג'ורג' גיקה, שהיה ממוצא רומני, ונישאה לו. אחרי שש עשרה שנה של חיים משותפים הוא עזב אותה ויצא עם אישה צעירה ממנה. כדי להתנחם היא לקחה לעצמה מספר מאהבים. הוא חזר אליה אך היחסים ביניהם התערערו.

ב-1928 התיידדה עם אם בית מחסה לילדים נכים בסביבות העיר גרנובל, וגייסה כספים בקרב ידידיה בפריז למען מוסד זה. אחרי מות בעלה ב-1945, הפכה לחברת מסדר סנט דומיניק בשם האחות אן מארי. היא חזרה בתשובה ובילתה את שנותיה האחרונות בבית תפילה בלוזאן, שם מתה ב-1950.

==קישורים חיצוניים==

* 

קטגוריה:אנשי חברה צרפתים
קטגוריה:זנות
קטגוריה:ביסקסואליות צרפתיות
קטגוריה:רקדניות צרפתיות
קטגוריה:צרפתיות שנולדו ב-1869
קטגוריה:נפטרות ב-1950
שאול פלדמן

שאול פלדמן
שאול פלדמן (1923 - 16 בספטמבר 2011) היה נוירולוג קליני וחוקר מוביל בתחומי הנוירופיזיולוגיה ונוירואנדוקרינולוגיה. חתן פרס ישראל לחקר הרפואה לשנת תשס"ה - 2005.

==ביוגרפיה==
פלדמן נולד באודסה (כיום באוקראינה). אביו ד"ר פנחס פלדמן היה רופא עצבים ידוע באודסה. גם אימו ד"ר ברטה פלדמן הייתה רופאה. עלה לארץ עם הוריו בהיותו בן 11, ב-1934, כאשר אביו מביא עימם גם את עצמותיו של יהודה לייב פינסקר, מראשי תנועת "חיבת ציון". למד במשך שנתיים ב"פנימיית בירם" סמוך לבית הספר הריאלי שבחיפה, יחד עם עזר ויצמן, לימים נשיא המדינה ומשעברה המשפחה לתל אביב המשיך את לימודי התיכון בגימנסיה הרצליה. ב-1943 החל ללמוד רפואה באוניברסיטה האמריקאית בביירות ובין השנים 1948-1946 למד רפואה באוניברסיטת ז'נבה. חזר לארץ במלחמת העצמאות ושירת בצה"ל כרופא צבאי בבית החולים בתל השומר. המשיך בלימודיו משנת 1950 במסגרת מחזור הבוגרים הראשון של בית הספר לרפואה של האוניברסיטה העברית בירושלים ובשנת 1952 סיים את לימודיו בהצטיינות. נשא את הנאום בשם הבוגרים בטקס הסיום. 

שירת בתום לימודיו, כרופא בעין גב למשך שנה ואחר כך התמחה בנוירולוגיה והצטרף לסגל בית הספר לרפואה של האוניברסיטה העברית. בשנת 1962 התמנה לרופא ראשי במחלקת העצבים בבית החולים הדסה עין כרם. בשנת 1965 מונה למנהל המעבדה הנוירופיזיולוגית בבית החולים. עם פטירתו של מייסד המחלקה הנוירולוגית של "הדסה", פרופסור ליפא הלפרין, בשנת 1963 הועלה לדרגת פרופסור חבר ובשנת 1969, הוענקה לו דרגת פרופסור מן המניין והוא מונה למנהל המחלקה, תפקיד אותו מילא מאז ועד מועד פרישתו ב-1988. בשנת 1977 נבחר לדיקן הפקולטה לרפואה באוניברסיטה העברית ושימש בתפקיד ארבע שנים.

היה נשוי לאביבה (בן ארצי), אחות במקצועה, ולהם שלושה ילדים.

נפטר בשנת 2011, ונקבר בהר המנוחות.

==עבודתו==
במחקריו עסק בקשר בין המוח לבין מערכת ההורמונים וגילה את המנגנונים הקובעים את תופעת הדחק בבני אדם. בעבודתו היה מן הרופאים הראשונים, בארץ ובעולם, לעשות שימוש בהורמונים סטרואידים לטיפול במחלות זיהומיות ודלקתיות. לאורך השנים פרסם למעלה מ-300 מאמרים בעיתונות המדעית.

לצד עבודתו המקצועית והאקדמית, פלדמן היה חבר בוועד המרכזי של ההסתדרות הרפואית בישראל ובין השנים 1970–1977 היה יו"ר המועצה המדעית של ההסתדרות. מלבד זאת שימש פלדמן יו"ר האגודה הישראלית לאלקטרואנצפלוגרפיה ונויריופיזיולוגיה (1963–1969) ויו"ר החברה הנוירולוגית בישראל (1970–1973). בין השנים 1985–1989 כיהן כסגן נשיא הפדרציה העולמית לנויורולוגיה, ובשנת 1999 היה נשיא כבוד של הקונגרס הבינלאומי לחקר המוח שהתכנס בירושלים.

פלדמן היה חבר כבוד של האגודה האירופית לנוירולוגיה ובאגודות של ארצות הברית, צרפת, איטליה וברזיל. בשנת ה'תשס"ה 2005 הוענק לו פרס ישראל לחקר הרפואה.

==קישורים חיצוניים==
* 
* 

==הערות שוליים==

קטגוריה:ישראלים ילידי אוקראינה
קטגוריה:בוגרי גימנסיה הרצליה
קטגוריה:בעלי תואר דוקטור לרפואה מהאוניברסיטה העברית בירושלים
קטגוריה:סגל האוניברסיטה העברית בירושלים: רפואה
קטגוריה:סגל מרכז רפואי הדסה
קטגוריה:זוכי פרס ישראל לרפואה
קטגוריה:פעילי ההסתדרות הרפואית בישראל
קטגוריה:נוירולוגים ישראלים
קטגוריה:ירושלים: רופאים
קטגוריה:יהודים הקבורים בהר המנוחות
קטגוריה:ישראלים שנולדו ב-1923
קטגוריה:ישראלים שנפטרו ב-2011
Sansui

190x190 פיקסלים
Sansui (יפנית: 山水電気株式会社) הוא מותג של מוצרי חשמל ואלקטרוניקה המשווקים בלמעלה מ-100 מדינות ברחבי העולם. החברה נוסדה בשנת 1944 בטוקיו שביפן, והחלה בייצור שנאים ומוצרים תעשייתיים אחרים בתחום הנדסת החשמל. במרוצת השנים הרחיבה החברה את פסי הייצור שלה למוצרים כגון: מגברים, ציוד חשמלי ועוד.

החברה נמצאת בבעלותה של חברת "Grande Holdings" - תאגיד סיני שהמשרד הראשי שלו בהונג קונג, והוא מחזיק במותגים היפנים לשעבר AKAI ו-Nakamichi. חברת Sansui, שאת עיקר מוצריה מייצרים מפעלים גנריים במזרח הרחוק, עוסקת בעיקר בעיצוב, ייצור ושיווק של מוצרי אודיו-וידאו ביתיים וטלוויזיות מסוגים שונים.

ימי הזוהר של סנסוי היו בשנות השבעים בעיקר. בשנים אלו ייצרה החברה מערכות סטריאו באיכות גבוהה. בעיקר ידועים באיכותם הם המגברים והרסיברים. בשנות השמונים, כאשר התחרות בין יצרני ציוד הסטריאו גברה, החליטה הנהלת סנסוי להוזיל עלויות ולפנות גם לקהל לקוחות המעוניין במוצרים זולים. האיכות של המוצרים החדשים הייתה נמוכה, והמותג 'סנסוי' איבד את מעמדו כסמל למערכות סטריאו באיכות גבוהה. שינוי זה פגע במכירות של סנסוי הביא להחלטה לפירוק החברה, אך עוד לפני כן רכשו סינים את המותג, והחברה משווקת מוצרים זולים באיכות נמוכה יותר. מוצרי סנסוי משנות השבעים ותחילת שנות השמונים נחשבים כמוצרים נחשקים על ידי אספני ציוד הווינטאג׳.

== קישורים חיצוניים ==

* 

קטגוריה:חברות אלקטרוניקה
א-דמשקי

שיח' שַׁמְס א-דִּין אלְ-אַנְסַארִי א-דִּמַשְׁקִי (בערבית: شمس الدين الأنصاري الدمشقي; 1256-1327), או בקצרה אַ-דִּמַשְׁקִי, היה גאוגרף ערבי. נולד בדמשק, מכאן כינויו, וכתב בעיקר על ארץ מכורתו, אזור סוריה הגדולה, בתקופה בה הסולטאן הממלוכי ביברס כבש את האזור מידי הצלבנים. מת בצפת בשנת 1327. כתביו פורסמו בסנקט פטרבורג בשנת 1866 ותורגמו לאנגלית ב-1890.

==לקריאה נוספת==
<div style="direction: ltr;">
*Guy leStrange - "Palestine Under the Moslems: A Description of Syria and the Holy Land from A.D. 650 to 1500", London 1890, [http://www.archive.org/details/palestineundermo00lestuoft]
</div>

==קישורים חיצוניים==
<div style="direction: ltr;">
* August Ferdinand M. Mehren (1862): [http://books.google.com/books?id=tmgDAAAAQAAJ Syrien og Palestina, Studie efter en arabisk Geograph (Shams al-Dîn Dimashḳî)].
* August Ferdinand Mehren (ed) (1866): [http://books.google.com/books?id=CQ0ZAAAAYAAJ Cosmographie de Chems-ed-Din Abou Abdallah Mohammed ed-Dimichqui]
</div>

קטגוריה:גאוגרפים ערבים
קטגוריה:ילידי 1256
קטגוריה:נפטרים ב-1327
שרה וציף מגלות

שרה וציף מגלות היא סדרת אנימציה לפעוטות בגילאי 1–4. הסדרה עוקבת אחרי שרה, ילדה ג'ינג'ית בת שש והחברה הטובה שלה ציף, ציפור צהובה מבוגרת מעט ממנה. בכל פרק נפגשות שרה וציף עם נושא אחר בעולם סביבן וחוקרות אותו. בישראל משודרת הסדרה בערוץ בייבי. בארצות דוברות אנגלית מכונה הסדרה בשם lily & pepper.

אחרי שיתוף פעולה מוצלח בפרויקטים קטנים, החליטו בערוץ בייבי להזמין סדרת אנימציה שלמה מאיילת שרון. התוצאה הייתה סדרה שעשתה שימוש בשיטות הפקה חדשניות, ושזכתה לאוהדים מכל הגילים. הסדרה ניסתה להעביר חוויה לימודית, בתוך מסגרת עיצובית ששידרה נינוחות, רכות וחמימות. הסדרה משודרת בכ-42 ארצות באמצעות ערוץ בייבי העולמי.

== דמויות ==

בסדרת הטלוויזיה שתי דמויות ראשיות:
* שרה שהיא ילדה
* ציף שהיא ציפור (לא ידוע גזע של ציפור אולי עגור חסידה או פלמינגו)

בכל פרק של הסדרה, פוגשות שרה וציף גיבורי משנה שקשורים לנושא הפרק. בפרק כלב, הן פוגשות כלב. בפרק חתול, חתול ועוד. יש גם גיבורים שמופיעים בגלל שיש להם תכונה שאותה הפרק חוקר, למשל תוכי ירוק בפרק שנקרא – ירוק, או פלמינגו בפרק שנקרא ורוד בפרק אדום הם פוגשים חיפושית אדומה ובפרק שמיים הם פוגשות ציפור

== עלילה ==
כל פרק מורכב משלוש סצינות עלילתיות, ושני מעברונים. המעברונים הם קליפים שנועדו להרגיע ולעניין את התינוק בצורות הקשורות לנושא הפרק. הסצינות הן סיפורים זעירים שמתארים פגישה של שרה וציף עם נושא הפרק. בפרק מסוים יעסקו כל הסצינות באותו נושא, וכך יתנו ערך לימודי לפרק. אין קונפליקט ואין עימותים, אלא כמעט רק חיוכים. פעם אחת בפרק תתקל שרה בבעיה קטנה שתגרום לה להפסיק לחייך לכמה שניות [ היא נדקרת למשל בחוד של קיפוד או שקר לה ] אבל הבעיה תיפתר מיד, וזוג הגיבורות יחזרו לחייך זו אל זו חיוכים מלאי אושר.

=== העונה הראשונה ===
בעונה הראשונה חמש עשרה פרקים:
* יום הולדת – שרה וציף חוגגות יום הולדת עם אורחים רבים.
* בחווה – שרה וציף מבקרות אצל דוד של שרה שעובד בחווה. הן נפגשות עם חיות רבות מגוונות.
* לילה טוב – שרה וציף הולכות לישון.
* אדום – שרה וציף פוגשות חיפושית אדומה, ומתלבשות בבגדים אדומים .
* עגול- שרה וציף פוגשות דברים עגולים ומגלות את השימוש שאפשר לעשות איתם.
* ים – שרה וציף משחקות על החוף, וטובלות בים .
* עצים – שרה וציף מגלות עצים . הן מטפסות עליהם, בונות עליהן בית, ושותלות עץ .
* חורף – הן חוות רוח חורפית, ולובשות בגדי חורף.
* צהוב – שרה וציף פוגשות חפצים צהובים.
* שחור לבן – שרה וציף פוגשות חפצים בצבעי שחור לבן.
* משולשים - שרה וציף מכינות עפיפון המכיל משולשים, ופוגשות ליצן .
* שמים – שרה וציף טסות במטוס, בכדור פורח, ופוגשות ציפור.
* גן ירק – שרה וציף שותלות, משקות וקוטפות ירקות.
* יצירה – שרה וציף מציירות, בונות פסל, ורוקדות ריקוד.
*רכבת – שרה וציף משחקות ברכבת צעצוע, ואז יוצאות למסע ברכבת אמיתית.

=== העונה השנייה ===
* עונה שנייה עדיין לא משודרת בישראל, אלא רק בארצות דוברות האנגלית.

== קישורים חיצוניים ==
* [http://sharonanimation.com/lily&peper.html האתר הרשמי באנגלית של הסדרה]
* [http://sharonanimation.com/heb/index.html האתר של יוצרי הסדרה]

קטגוריה:סדרות טלוויזיה ישראליות לילדים
קטגוריה:סדרות הנפשה ישראליות
קטגוריה:סדרות טלוויזיה ישראליות שעלו לשידור בשנות ה-2000
קטגוריה:ערוץ בייבי סדרות
קוד LDPC

איור של קוד LDPC
בתורת המידע קוד Low-Density Parity-Check) LDPC) הוא קוד תיקון שגיאות ליניארי, המשמש להעברת מידע מעל ערוץ רועש, הקוד מיוצר באמצעות גרף דו-צדדי דליל.

מאפיין עיקרי של משפחת קודים זו הוא מטריצת בדיקת הזוגיות דלילה (כלומר ישנו מספר מועט של אחדות בכל עמודה ושורה), בזכות כך ניתן להשתמש במפענח איטרטיבי בזמן פענוח מהיר. 

קודי LDPC הוצעו לראשונה על ידי רוברט גלאגר, שפיתח את הרעיון בעבודת הדוקטורט שלו ב-MIT בשנת 1962, אך עקב כח החישוב המועט של החומרה הנפוצה באותו תקופה הם נשארו רעיון קונספטואלי בלבד. הרעיון התגלה מחדש בשנות ה-90 על ידי זוג החוקרים מקיי וניל אשר עקב התקדמות בעולם הקודים לתיקון שגיאות חיפשו קודי בלוק החולקים תכונות דומות לקודי הטורבו שהתגלו באותה תקופה.

==יישומים==
<div class="mw-content-ltr">
*10GBase-T Ethernet (802.3an)
*G.hn/G.9960 (ITU-T Standard for networking over power lines, phone lines and coaxial cable)
*DVB-S2 (Digital video broadcasting)
*WiMAX (IEEE 802.16e standard for microwave communications)
</div>

== ראו גם ==
* תורת הקודים
* תורת הגרפים
* קוד ליניארי

== קישורים חיצוניים ==
* [http://www.inference.phy.cam.ac.uk/mackay/itila/ The on-line textbook: Information Theory, Inference, and Learning Algorithms], by David J.C. MacKay, discusses LDPC codes in Chapter 47.
* [https://web.archive.org/web/20051215055130/http://geilenkotten.homeunix.org/wikicoding/index.php/LDPC_codes Tutorial on LDPC codes and Gallager's original paper (re-typeset)]
* [http://www.ics.uci.edu/~welling/teaching/ICS279/LPCD.pdf] LDPC Codes: An Introduction
* [http://www.inference.phy.cam.ac.uk/mackay/CodesFiles.html LDPC codes and performance results]
* [https://web.archive.org/web/20090926215552/http://sigpromu.org/ldpc/DE/index.php Online density evolution for LDPC codes]
* [http://bernh.net/media/download/papers/ldpc.pdf LDPC Codes – a brief Tutorial (by Bernhard Leiner, 2005)]

*מימושים עבור מקודד, מפענח וסימולציה של קוד LDPC:
** [http://www.cs.utoronto.ca/~radford/ldpc.software.html Binary LDPC codes in C]
** [http://freshmeat.net/projects/pycodes/ Binary LDPC codes for Python (core algorithm in C)]
** [http://www.kozintsev.net/soft.html LDPC codes over GF(q) in MATLAB]
** [http://www.mathworks.com/access/helpdesk/help/toolbox/comm/ref/fec.ldpcenc.html LDPC encoder] and [http://www.mathworks.com/access/helpdesk/help/toolbox/comm/ref/fec.ldpcdec.html LDPC decoder] in MATLAB
==הערות שוליים==

קטגוריה:תקשורת מחשבים
קטגוריה:קודים לאיתור שגיאות ולתיקונן
אס. קיי. הייניקס

הייניקס סמיקונדקטורס בע"מ (באנגלית: Hynix) היא ספקית מוליכים למחצה לזכרונות DRAM ופלאש. שמה הקודם, יונדאי אלקטרוניקה, שונה בשנת 2001 עקב הפיצול מקבוצת יונדאי. לחברה מרכזי ייצור בקוריאה, ארצות הברית, סין וטאיוואן. הייניקס היא יצרנית שבבי הזיכרון השנייה - וחברת המוליכים למחצה השישית - בגודלה בעולם. החל משנת 2012 היא חלק מקבוצת SK, לאחר שSK טלקום, גם כן חלק מקונצרן זה, הפכה להיות מחזיקת המניות העיקרית בחברה. על כן, שם החברה שונה ל״SK Hynix".

==מוצרים==
החברה מייצרת מגוון מוצרים, בעיקר זכרונות. בין מוצריה:
*זכרונות RAM למחשבים ושרתים
*זכרונות לכרטיסים גרפיים
*זכרונות לטלפונים חכמים
*זיכרון הבזק מסוג NAND Flash.
*חיישן תמונה עבור CMOS.
*כונני SSD

==קישורים חיצוניים==

* 

==הערות שוליים==

קטגוריה:חברות דרום קוריאניות
קטגוריה:חברות הנסחרות בבורסת קוריאה
איש הקשר היהודי בבית הלבן

איש הקשר היהודי בבית הלבן (באנגלית: White House Jewish Liaison) הוא איש סגל בבית הלבן, שתפקידו הוא לשמור על קשר עם הקהילות היהודיות בארצות הברית. איש הקשר היהודי בבית הלבן שייך למשרד לקשרי ציבור ועניינים בין-ממשלתיים (Office of Public Engagement and Intergovernmental Affairs), שהוא חלק מסגל הבית הלבן וכפוף לראש הסגל.

לתפקיד איש הקשר היהודי בבית הלבן אין תואר רשמי. בפועל, תיאור התפקיד משתנה בהתאם למעמדו של האדם הממלא אותו. בין השמות שניתנו לתפקיד זה בעבר ניתן למנות את השמות: "עוזר אדמיניסטרטיבי לענייני היהודים", "יועץ מיוחד לענייני היהודים" ו"עוזר ראש הסגל לענייני היהודים".

==היסטוריה של התפקיד==
איש הקשר היהודי הראשון בבית הלבן היה מרק סיגל, שמונה לתפקיד במרץ 1977, על ידי הנשיא האמריקאי ג'ימי קרטר. סיגל פרש ביוני 1978, לאחר שנודע לו על כוונת הממשל למכור מטוסי F-15 איגל לערב הסעודית. הוא טען שחלה התדרדרות ביחסו של הממשל האמריקאי לישראל ובמדיניות הבית הלבן במזרח התיכון, וחש תסכול על חוסר היכולת שלו להשפיע על מדיניות זו.

אחריו כיהן בתפקיד אד סנדרס, שהמליץ לנשיא קרטר להבליג על מעשיו של בגין, ביניהם הקמתן של התנחלויות וחוסר התקדמות מדיני בסכסוך הישראלי-פלסטיני, על מנת שלא לחזק אותו בזירה הפוליטית הישראלית.

בימי כהונת הנשיא רונלד רייגן שימש בתפקיד זה מרשל ג'ורדן ברגר. במסגרת תפקידו הסביר ברגר לראש הסגל, דונלד ריגן, מדוע כעסו אנשי הקהילה היהודית על הנשיא רייגן לאחר ביקור ממלכתי בביטבורג, גרמניה, שכלל ביקור בבית קברות שבו נקברו חיילי ואפן אס אס. גם אלי ויזל מחה על הביקור מעורר המחלוקת.

תפקיד איש הקשר היהודי בבית הלבן נחשב לבעל חשיבות גבוהה בימי רייגן וביל קלינטון, אך חשיבותו פחתה בתקופתו של הנשיא ג'ורג' ווקר בוש. תחת בוש שימשו בתפקיד זה שבעה אנשים שונים, ביניהם אדם גולדמן ואחריו טבי טרוי. שניהם עוררו את כעסם של מנהיגי ארגונים יהודיים ליברליים, שטענו שעמדותיהם אינן מועברות כיאות לנשיא, והם מייצגים רק את הזרמים השמרניים. לאחר טרוי שימשו בתפקיד זה ג'יי זיידמן, ג'רמי כץ וסקוט ארוגטי, שהיה האדם האחרון ששימש בתפקיד זה.

במהלך היכנסו לתפקיד כנשיא, קיבל ברק אובמה, לפחות חמש פניות של מועמדים שהתעניינו בתפקיד איש הקשר היהודי בבית הלבן. לבסוף, בפברואר 2009, החליט אובמה לא למנות אף אדם לתפקיד זה, כשהוא נימק זאת מטעמים של חיסכון בתקציב. טינה טצ'ן, מנהלת המשרד לקשרי ציבור בבית הלבן, מסרה שהמינוי נדחה אך הוא יבוצע בשלב כלשהו בעתיד.

ביוני 2009 מונו שתי נשים במשותף למלא את תפקיד איש הקשר היהודי בבית הלבן: סוזן שר, ששימשה גם כראש מטה של הגברת הראשונה של ארצות הברית, ודניאל בורין, שהייתה עוזרת מיוחדת לעניינים ציבוריים אצל סגן הנשיא ג'ו ביידן. שר ובורין מילאו תפקיד זה עד ינואר 2011.

בחודש ספטמבר 2011, הוכרז כי ג'ארוד ברנשטיין ימונה לאיש הקשר עם יהדות ארצות הברית, במסגרת המשרד למעורבות ציבורית בבית הלבן. הוא מילא תפקיד זה עד ינואר 2013, ואחריו מילא זאק קלי את התפקיד באופן זמני. ביולי 2013 מונה לתפקיד מאט נוסנצ'וק. תיאור תפקידו הרשמי היה "מנהל משותף לקשרים עם הקהילה היהודית במשרד למעורבות ציבורית בבית הלבן".

בחודש מאי 2016, מונה לתפקיד חנן וייסמן. ביולי 2022 מונתה לתפקיד שלי גרינספן.

==הערות שוליים==

קטגוריה:פוליטיקאים יהודים אמריקאים
קטגוריה:סגל הבית הלבן
קטגוריה:ארצות הברית: פוליטיקה
קטגוריה:יהדות ארצות הברית
טריקולוגיה

טריקולוגיה הוא ענף העוסק במחקר וטיפול מדעיים-מבוקרים של בעיות ומחלות שיער. עיסוק הטריקולוגיה בבעיות בריאות של השיער והקרקפת. על פי הטריקולוגיה השיער והקרקפת יחדיו ובנפרד משקפים את הסטטוס של מערכות רבות בגוף האדם. הטריקולוגיה גורסת שהשיער והקרקפת מספקים תמונה של המצב הגופני והפנימי של האדם. 

המילה טריקולוגיה מקורה ביוונית, ופירושה "תורת השיער"; ביוונית: τριχός הוא שיער, לוגיה היא תורה.

== טריקולוג ==
הטריקולוג מומחה שיער, הטריקולוג לומד על המבנה הפיזי של הקרקפת, מבנה גוף השערה, שורש השיער, זקיק השערה, ועל הגורמים שמשפיעים על השיער ועל נשירת שיער.

תומכי הטריקולוגיה טוענים כי טריקולוג בעל תעודה יכול לקבוע את גיל השערה, גזע, נפח ומידע נוסף על תכונות השיער, וכי הטריקולוג יודע להמליץ לגבי טיפול בשיער כולל אובדן שיער, נשירת שיער, התקרחות, בעיות קרקפת, פיאות, השתלת שיער, קשקשת, דלילות שיער, וצמיחת שיער.

== לימודים והכשרה ==
כחלק ממסלול ההכשרה והלמידה על תפקוד הגוף ויחסי הגומלין בין המערכות השונות של גוף האדם, לומד הטריקולוג נושאים כגון: אנטומיה, תזונה, פיזיולוגיה וכימיה, כדי להבין את גוף האדם כמכלול ואת העור והשיער בפרט. תקופת ההכשרה לקבלת תעודת טריקולוג מוסמך נעה בין שנתיים לארבע שנים, בכפוף לרקע של המועמד והניסיון בתחום. 

== ארגון IAT ==
"איגוד הטריקולוגים" הוא ארגון ללא מטרות רווח המאגד טריקולוגים, הקיים זה כ-100 שנה. המוסד הראשון שהחל בלימודי טריקולוגיה נפתח באנגליה בשנת 1902. 

באוניברסיטת דרום קליפורניה הוצע מסלול הכשרה לטריקולוגים משנת 1974, ומאז הכשיר סטודנטים ממדינות שונות.
==קישורים חיצוניים==
*[http://www.trichologists.org.uk/ איגוד טריקולוגים]
*[http://www.trichology.edu.au/ איגוד בינלאומי של טריקולוגים]
*[http://www.hairscientists.org/ אגודת הטריקולוגיה]

קטגוריה:רפואה אלטרנטיבית
אמנות מדיה חדשה

אמנות מדיה חדשה או אמנות ניו מדיה (New media art) היא סוגה הכוללת יצירות אמנות שנוצרו באמצעות טכנולוגיות מדיה חדשה, A.I (בינה מלאכותית), אמנות דיגיטלית, גרפיקה ממוחשבת, אנימציית מחשב, אמנות רשת, אמנות משלבת טכנולוגיות אינטראקטיביות, רובוטיקה ממוחשבת ואמנות ביוטכנולוגית.

אמנות מדיה חדשה היא התפתחות של האמנות המסורתית כגון ציור או פיסול. חשיבותה של אמנות מדיה חדשה היא במעורבות תרבותית וחברתית גלובאלית. התפתחות אמנות מדיה חדשה הביאה בתי ספר ואוניברסיטאות רבות בעולם להכליל סוגה זו בתוכניות הלימודים.

נושאי יצירות מדיה חדשה נגזרות לרוב מטלקומוניקציה, מדיה המונית, אינטרנט, ותרבות דיגיטלית. היצירה משלבת היבטים של אמנות מושגית, אמנות וירטואלית, מיצג ומיצב. אמנות מדיה חדשה משלבת לעיתים קרובות אינטראקציה בין האמן לצופה, היצירה אינה מתקיימת ללא אינטראקציה זו.

עידן הגלובליזציה הדיגיטלית והמהפכה הדיגיטלית גרמו לשינוי, הן ביחס לעיתונות הכתובה, והן ביחס לאמנות. צרכני האמנות וביקורת האומנות, אינם מקבלים יותר את הסמכות הישנה והריכוזית. מהפכת האינטרנט הביאה לשפע מקוון של מידע אודות אמנים, יצירות, ותערוכות, ולחשיפה רבה וממוקדת. במקביל גברה החשיפה לביקורת על האמנות, שהייתה בעבר נחלתם של מבקרי אומנות במערכות העיתונים, וכיום נגישים לכל אדם המעוניין לכתוב את ביקורתו בבלוגים, בפורומים, בטוקבקים, ואף במאמרים מקוונים.

==היסטוריה==
אמנות המדיה החדשה התחילה במאה ה-19 בהמצאות שכללו תמונות נעות כגון זואיטרופ (1834), פרקסינוסקופ (1877) והזואופרקסיסקופ (1879) של אדוארד מויברידג'. בין השנים 1920 ל-1950, ניתן לראות מגוון צורות של אמנות קינטית ושל אמנות אור כיצירות הראשונות של אמנות המדיה החדשה. החל ב'לומיה' ואורגן האורות 'קלאוילוקס' של תומאס וילפרד (1919) ועד הפסל ההורס את עצמו 'מחווה לניו יורק' (1960) של ז'אן טינגלי.

בשנת 1958 וולף ווסטל היה האומן הראשון להכניס טלוויזיה לאחת מיצירותיו. במהלך שנות ה-60 פיתוח של טכנולוגיות וידאו שהיו חדשות אז שימש את וולף ווסטל ואת נאם ג'ון פייק ביצירותיהם. התפתחות הגרפיקה הממוחשבת בשנות ה-80 וטכנולוגיות זמן אמת בשנות ה-90 בשילוב עם התקדמות האינטרנט דחפה סוגים שנים של אמנות מדיה חדשה. כך למשל האמנות האינטראקטיבית של לין הרשמן ליסון, דייוויד רוקבי, דון ריטר ופרי הוברמן, אמנות טלמטית של רוי אסקוט, אמנות אינטרנט של ווק קוסיק וג'ודי, אמנות וירטואלית של ג'פרי שאו ומוריס בניון, ואמנות אורבנית בקנה מידה גדול כמו של רפאל לוזנו האמר.
התקדמות הביו-טכנולוגיה שהתרחשה באותו זמן אפשרה לאמנים דוגמת אדוארדו כק להשתמש בגנטיקה ובדנ"א כמדיום לאמנות חדשה.

מספר תאוריות השפיעו על התפתחות אמנות המדיה החדשה, ובמיוחד כאלו שנכתבו על היפרטקסט, בסיסי נתונים ורשתות. בין הוגי הדעות שהשפיעו על התחום ניתן לציין את וניבר בוש וטד נלסון. רעיונות נוספים הופיעו בכתביהם של חורחה לואיס בורחס, איטלו קאלווינו וקורטסר. החדשנות ברעיונות אלו היא בהתייחסותם לנרטיבים לא ליניארים ולנראטיבים אינטראקטיביים שעומדים לא פעם בבסיס יצירות מדיה חדשה.

==ראו גם==
*וידאו ארט
*אמנות דיגיטלית
*אמנות ASCII
*הנפשה ממוחשבת
*אפקטים מיוחדים בקולנוע
*אמנות מבוססת בינה מלאכותית

== קישורים חיצוניים ==

*[https://web.archive.org/web/20100130024346/http://burundi.sk/monoskop/index.php/Main_Page מונוסקופ מחקר ויקי שיתופי על אמנות מדיה חדשה]
* 
* 

קטגוריה:אמנות חזותית
קטגוריה:הנפשה
קטגוריה:גרפיקה
קטגוריה:אפקטים מיוחדים בקולנוע
לארס אלפורס

לארס אלפורס (18 באפריל 1907 - 11 באוקטובר 1996) היה מתמטיקאי פיני, הזכור בעיקר עקב עבודתו על משטחי רימן וספרו הידוע באנליזה מרוכבת. אלפורס היה הזוכה הראשון במדליית פילדס.

ספרו Complex analysis (אנליזה מרוכבת) אשר נכתב ב-1953 נחשב לספר הלימוד הנפוץ ביותר בתחום. אלפורס כתב מספר ספרים נוספים, ביניהם ספר על משטחי רימן ב-1960, ועל אינווריאנטים קונפורמיים ב-1973.

==ביוגרפיה==
אלפורס נולד בהלסינקי שבפינלנד. אימו, סיווה הלנדר נפטרה בלידתו. אביו, אקסל אלפורס, היה פרופסור להנדסה באוניברסיטת הלסינקי לטכנולוגיה. משפחת אלפורס הייתה דוברת שוודית ולכן בתחילה למד בבית ספר פרטי ששפת הלימוד בו שוודית. ב-1924 החל לימודיו באוניברסיטת הלסינקי. היה עוזר מחקר של רולף נבנלינה בעבודתו על השערת דנג'וי על מספר הערכים האסימפטוטיים של פונקציה שלמה. ב-1930 קיבל תואר דוקטור מאוניברסיטת הלסינקי.

ב-1936 היה אחד משני הזוכים הראשונים של מדליית פילדס. בין 1935 ו-1938 לימד באוניברסיטת הרווארד. ב-1938 חזר לפינלנד ושימש כפרופסור באוניברסיטת הלסינקי. ב-1946 חזר להרווארד, שם נשאר עד לפרישתו ב-1977.

==פרסים ואותות הוקרה==
*1936 - מדליית פילדס 
*1968 - בפרס הפיני "Wihuri".
*1981 - בפרס וולף במתמטיקה.

==ספרים==
*Complex Analysis: an Introduction to the Theory of Analytic Functions of One Complex Variable (1953,[3] 1966, 1979) ()
*Contributions to the Theory of Riemann Surfaces: Annals of Mathematics Studies (1953) () (נכתב ונערך בשותפות)
*Riemann surfaces 1960 
*Conformal invariants 1973
*[https://www.ncbi.nlm.nih.gov/pmc/articles/PMC224131 Fundamental Polyhedrons and Limit Point Sets of Kleinian Groups/]
Proc Natl Acad Sci U S A. 1966 Feb; 55(2): 251–254.

==קישורים חיצוניים==

* 
* 

קטגוריה:הלסינקי: אישים
קטגוריה:מתמטיקאים פינים
קטגוריה:זוכי מדליית פילדס
קטגוריה:סגל אוניברסיטת הרווארד
קטגוריה:זוכי פרס וולף למתמטיקה
קטגוריה:שוודים של פינלנד
קטגוריה:בוגרי אוניברסיטת הלסינקי
קטגוריה:בוגרי אוניברסיטת ציריך
קטגוריה:בוגרי אוניברסיטת פריז
קטגוריה:מהגרים מפינלנד לארצות הברית
קטגוריה:ילידי 1907
קטגוריה:נפטרים ב-1996
יאנה גור

יאנה גור (ברוסית: Я́на Гур; נולדה ב-30 בדצמבר 1982) היא דוגמנית ושחקנית ישראלית. מוכרת בעיקר בזכות תפקידה כאנה בסדרת הדרמה "לאהוב את אנה".
==ביוגרפיה==
נולדה בשם יאנה גורקיכר בטשקנט, בירת אוזבקיסטן הסובייטית. במאי 2001 עלתה לישראל לבדה בגיל 19. כחודש לאחר עלייתה החלה בקריירת דוגמנות בישראל, שהפכה גם לקריירה בינלאומית, שבמסגרתה הצטלמה לקמפיינים בינלאומיים ומגזינים נחשבים, דוגמת: MADAM FIGARO ,NYLON, Vogue, Marie Clair ,Elle, L’OFFICIAL, QVEST, TANK.

באוקטובר 2006, נבחרה על ידי מאות מאנשי תעשיית האופנה בישראל כאחת מארבע המועמדות לפרס "דוגמנית השנה" בטקס פרסי האופנה, ששודר בערוץ 2.

גור החלה קריירת משחק בסדרת הדרמה "לאהוב את אנה" בערוץ 10, שבה כיכבה בתור אנה. תפקיד שזיכה אותה במועמדות ל"פרסי האקדמיה לטלוויזיה" בקטגוריית השחקנית הטובה ביותר בסדרת דרמה לשנת 2009.

בשנת 2009 השתתפה בסרטו של דני לרנר "קירות", (לצד אולגה קורילנקו, נינט טייב, שלום מיכאלשווילי, זוהר שטראוס, הנרי דוד) בו גילמה את דמותה של נינה, צעירה מחבר המדינות המועסקת בישראל כזונה.

בשנת 2010 השתתפה בעיבוד הקולנועי של "בדמי ימיה", המבוסס על סיפורו של ש"י עגנון, בבימוים של לינה וסלבה צ'פלין, בתפקיד לאה (לצד סיון לוי, מוריס כהן, צק ברקמן). באותה שנה גם שיחקה בעונה השנייה של הסדרה חצויה בתפקיד "לילית".

בשנת 2011 שיחקה בעונה השנייה של הסדרה "תמרות עשן" (בימוי: עודד דוידוף) בתפקיד מוריה. באותה שנה גם שיחקה בסרט קצר, “Mother's Fading” (תסריט ובימוי: ארתור סטפאניין) שהשתתף בפסטיבל "קאן".

בשנת 2012 השתתפה בסדרה סברי מרנן בפרק 5 בתור חברתו של אדם הדר.

בשנת 2014 שיחקה בסרט "מקום אחר" של מיכל זילברמן, לצד אניה בוקשטיין, עלי סלימאן, מולי שולמן. באותה שנה שחקה גם בסדרה "מתים לרגע" בתפקיד ולנטינה.

בשנת 2016 השתתפה בסדרה "תאג"ד" כשחקנית אורח בתור טניה.

===וידאו קליפים===
גור השתתפה בשלושה וידאו קליפים לשיריו של הזמר אסף אמדורסקי:
* "[https://www.youtube.com/watch?v=XkNhDJMltKc אל תעזבי את תל אביב"] - חידוש של אסף אמדורסקי לשיר של להקת "טנגו" משנת 1984
* "[https://www.youtube.com/watch?v=pYOpXXbd-tg ביחד]" - 2006
* "[https://www.youtube.com/watch?v=omYVrI1sMUc א. אוהב אותך]" - 2008
* [https://www.youtube.com/watch?v=zTg2VWapoHw RevelDay - “Sex On Fire”] (Kings Of Leon Cover) 2011
* 

==חיים אישיים==
ביולי 2016 נישאה גור לבן זוגה, סוכן הדוגמניות דויד ישעיהו.
==קישורים חיצוניים==

* [https://web.archive.org/web/20130921095318/http://anna.nana10.co.il/Article/?ArticleID=559998 החברים של יאנה], באתר נענע10, 13 ביולי 2008
* [https://web.archive.org/web/20160303233925/http://schleien.nana10.co.il/Article/?ArticleID=568621 יאנה גור], באתר נענע10, 22 ביולי 2008
* 
* 
* 
* 
* 

==הערות שוליים==

קטגוריה:דוגמניות ישראליות
קטגוריה:דוגמנים ישראלים
קטגוריה:עולות בשנות ה-2000
קטגוריה:עולים בשנות ה-2000
קטגוריה:ישראליות ילידות אוזבקיסטן
קטגוריה:ישראלים ילידי אוזבקיסטן
קטגוריה:שחקניות קולנוע וטלוויזיה ישראליות
קטגוריה:שחקני קולנוע וטלוויזיה ישראלים
קטגוריה:ישראליות שנולדו ב-1982
קטגוריה:ישראלים שנולדו ב-1982
הרמן גותה

הרמן גוּתֶה (בגרמנית: Hermann Guthe; 10 במאי 1849, וסטרלינדה - 11 באוגוסט 1936 לייפציג) היה חוקר ארץ ישראל וחוקר מקרא גרמני. היה בין מקימי האגודה הגרמנית לחקר ארץ ישראל, ושימש שנים רבות עורך כתבי העת המדעיים שלה.

משנת 1867 ועד 1870 למד תאולוגיה בגטינגן ובארלנגן. ב-1877 קיבל הביליטציה בלייפציג וכיהן שם כפרופסור לתנ"ך עד פרישתו ב-1921. 

בעקבות גילוי כתובת השילוח בנקבת השילוח שבירושלים, נשלח בשנת 1881 מטעם האגודה הגרמנית לחקר ארץ ישראל לערוך חפירות ארכאולוגיות בגבעת עיר דוד, אך לא חשף במקום שרידים בעלי חשיבות כלשהי. הרמן גותה טרח עם גאורג אברס על תרגום לגרמנית של ספרי צ'ארלס וילסון, "ירושלים, העיר הקדושה" ו"ארץ ישראל הציורית". בשנת 1911 הוציא לאור אטלס של המקרא, שהיה האטלס המוביל בתחום זה במשך עשרות שנים.

==לקריאה נוספת==
<div style="direction: ltr;">
*Rudolf Smend, Hermann Guthe (1849-1936), in: U. Hübner (ed.), "Palaestina Exploranda, Sudien zur Erforschung Palästinas im 19. und 20. Jahrhundert anläßlich des 125jährigen Bestehens des Deutschen Vereins zur Erforschung Palästinas", Wiesbaden 2006, pp. 129-144
* H.Guthe, "Das Schicksal der Siloah-Inschrift," ZDPV (1890).

</div>

==קישורים חיצוניים==

* מאמר של גותה על "[https://web.archive.org/web/20140714140148/http://proppentrecker.xoom.it/guthe.htm בדיקת קבר האבות בחברון בשנת 1119]", מתוך כתב העת של האגודה הגרמנית לחקר ארץ ישראל (ZDPV), כרך 17 (1894), בתרגום לעברית

קטגוריה:ארץ ישראל: ארכאולוגים
קטגוריה:ארכאולוגים גרמנים
קטגוריה:חופרים בעיר דוד
קטגוריה:גרמנים שנולדו ב-1849
קטגוריה:גרמנים שנפטרו ב-1936
אוסלאק, מלך סאסקס

אוסלאק (באנגלית: Oslac) היה מלך ממלכת סאסקס באמצע המאה השמינית.

ככל הנראה מלך לצד אילדוולף ואאלפוולד וייתכן שגם מלך לצד אוסוולד ואוסמונד.

שמו של אוסלאק מוזכר מצו מלכותי שהוציא אילדוולף, משנת 765 אשר אוסלאק היה עד לחתימתו. בצו זה מכונה אוסלאק בשם "אוסלאי רקס" (Osiai rex - "אוסלאי המלך").

בעקבות כיבוש ממלכת סאסקס על ידי אופה מלך ממלכת מרסיה, מוזכר שמו של אוסלאק כעד לחתימת צו מלכותי שהוצא על ידי אופה בשנת 772. בצו זה מכונה אוסלאק בשם "אוסלאק דוקס" (Oslac dux - הדוכס אוסלאק) מינוח המעיד מחד על אובדן עצמאותה של הממלכה, ומאידך כי אוסלאק נותר בתפקיד שלטוני בממלכה. שמו בצו זה מוזכר לאחר שמותיהם של אוסוולד, אוסמונד ואלפוולד, דבר המעיד על כך שהיה הזוטר מבין המלכים, ולאחר כיבוש הממלכה נחשב לזוטר מבין הדוכסים. 

התיעוד המאוחר ביותר לשלטונו הוא צו משנת 790 בו הוא מכונה "אוסלאק דוקס סות'סאקורום" (Oslac dux Suthsaxorum - "אוסלאק, דוכס סאסקס"). צו זה, ככל הנראה, מעיד על היותו האחרון מבין הדוכסים ששלטו בסאסקס (והמלכים ששלטו בה קודם לכן).

==קישורים חיצוניים==
* [http://www.germantribes.org/tribes/AngloSaxons/Sussex%20Kings/kingsline.htm קורות חיים של מלכי סאסקס]
* [http://www.bbc.co.uk/dna/h2g2/A23671127 מלכי סאסקס] באתר הBBC

==הערות שוליים==

קטגוריה:מלכי סאסקס
קטגוריה:מלכי אנגליה
קטגוריה:אישים שחיו במאה ה-8
RS-68

RS-68 הוא מנוע דלק נוזלי רקטי הפועל על מימן נוזלי כדלק וחמצן נוזלי כמחמצן.

ה-RS-68 משמש בשלבו הראשון ובמאיציו של המשגר דלתא 4.

== קישורים חיצוניים ==

*http://www.pwrengineering.com/dataresources/PropulsionForThe21stCentury-RS-68.doc

קטגוריה:מנועים רקטיים
קטגוריה:תוכנית קונסטליישן
עשור

[[העשור השני של המאה ה-21]]
עשור הוא תקופת זמן של עשר שנים. מקובל להתייחס לעשור כעשר שנים הנספרות החל מתחילתה של שנה עגולה, כמו בשימוש של העשור הראשון של המאה ה-21, שהחל בשנת 2000 והסתיים בסוף שנת 2009, או בתיאור כללי של גילו של אדם, למשל ב"העשור השלישי לחייו" אף על פי שכל תקופה של עשר שנים היא עשור. למשל 10 השנים האחרונות אצל תקופת חיי אדם נקראת "העשור האחרון בחייו", כלומר מזמן פטירתו, עשר שנים אחורה ולא באופן עגול.

==ראו גם==
*שנה
*שנת היובל
*מאה (זמן)
*אלף (זמן)

==קישורים חיצוניים==

*
קטגוריה:יחידות זמן
קטגוריה:10 (מספר)
אוסוולד, מלך סאסקס

אוסוולד (באנגלית: Oswald) היה מלך ממלכת סאסקס באמצע המחצית השנייה של המאה השמינית.

ייתכן שאוסוולד היה אחד ממספר זקני הממלכה אשר משלו בה יחד, וייתכן שמלך בממלכה לצד שלושה מלכים אחרים: אוסמונד, אוסלאק ואאלפוולד.

ככל הנראה הארבעה משלו בחסותו או תחת שלטונו של אופה מלך ממלכת מרסיה, אשר כבש את הממלכה. כנראה ארבעת המלכים מלכו יחדיו בממלכה, ולאחר כיבושה על ידי אופה, נתן להם אופה אוטונומיה לנהל את ענייני הפנים של הממלכה ולהמשיך לשלוט בה.

צו משנת 772 שהוצא על ידי אופה מזכיר את שמו של אוסוולד כאחד העדים ומכנה אותו "אוסוולדוס, דוכס סאת'סק" (Osuualdus dux Suðsax).

בצו זה מצוין שמו של אוסוולד לפני שלושת המלכים האחרים: אוסמונד, אאלפוולד, ואוסלאק, דבר המעיד על היותו ראש מועצת הזקנים, או מעמדו הרם יותר מאשר שלושת המלכים האחרים.

לא ידועים כיום צווים שאוסוולד הוציא (ייתכן שלא הוציא צווים, אולם ייתכן שצווים שהוציא לא שרדו עד ימינו).

==הערות שוליים==

קטגוריה:מלכי סאסקס
קטגוריה:מלכי אנגליה
קטגוריה:אישים שחיו במאה ה-8
פקודת השמה

בשפות תכנות, פקודת השמה היא פקודה המציבה ערך חדש במשתנה. פקודה זו קיימת, כפקודה בסיסית, במרבית שפות התכנות.<ref></ref> 

הסימן הנפוץ לפקודת השמה הוא =, אך קיימות לו וריאציות רבות בשפות שונות. דוגמאות אחדות מוצגות בטבלה הבאה, שבה variable הוא שמו של המשתנה, ו-expression הוא הערך שפקודת ההשמה מציבה במשתנה. 

{| border=1 cellpadding=4 cellspacing=0
|- bgcolor="#F0F0F0"
! שפה || סימון הפקודה || דוגמה 
|-
| PL/I, Fortran, C, Java || <code>variable = expression</code> || A = B + 5
|-
| ALGOL, פסקל, Ada || <code>variable := expression</code> || A := B + 5
|-
| COBOL || <code>MOVE expression TO variable</code> || MOVE B TO A
|-
| BASIC || <code>LET variable = expression</code> || LET A = B + 5
|-
|}

ביצוע פקודת ההשמה כולל שני שלבים:
* חישוב ערכו של הביטוי (expression בטבלה לעיל).
* כתיבת הערך שחושב במשתנה (variable בטבלה לעיל). לעיתים מלווה שלב זה בהמרת הערך של הביטוי לטיפוס של המשתנה, למשל המרה מטיפוס נומרי לטיפוס מחרוזת.

==השמה לעומת השוואה==
בחלק משפות התכנות, לסימן = שתי משמעויות:
* השמה
* השוואה בין שני ערכים (למשל בפקודת if). 

כפל משמעויות זה עלול לבלבל מתכנתים מתחילים, ולכן בשפות אחרות משמשים למטרות אלה שני סימנים נפרדים, למשל = להשמה, == להשוואה.<ref></ref> 

בשפת PL/I, שבה הסימן = משמש בשתי המשמעויות, ניתן למצוא את שתיהן יחד בפקודה הבאה:
<syntaxhighlight lang="pl">
A = B = C
</syntaxhighlight>
שפירושה: כאשר B שווה ל-C, המשתנה A יקבל את הערך "אמת" (המיוצג בשפה זו על ידי ביט שערכו 1), וכאשר B אינו שווה ל-C, המשתנה A יקבל את הערך "שקר".

== הערות שוליים ==

קטגוריה:תכנות
פיקאסה

פיקאסה (באנגלית: Picasa Photo Organizer) הייתה תוכנה חינמית מבית גוגל שנועדה לנהל ולארגן תמונות במחשב ואפשרה להעלותן לרשת האינטרנט. התוכנה נסגרה בתחילת 2016 לטובת גוגל תמונות.

==אלמנטים מרכזיים==
בעזרת התוכנה ניתן ליצור אלבומים בקלות, התוכנה מאפשרת עריכת תמונות, חיפוש תמונות במהירות והצגת תמונות בפני אנשים. את התוכנה משלים אתר ייעודי המאפשר את אחסון התמונות. התוכנה קלה ושימושית לבעלי מצלמות דיגיטליות או לאנשים שמאחסנים הרבה תמונות במחשב. אחרי התקנתה התוכנה סורקת את המחשב עליו הותקנה ומארגנת את התמונות המצויות בו באוספים הנמצאים בתיקיות.

ניתן להעלות תמונות לרשת האינטרנט באמצעות שירות חינמי. אם העלאת התמונות מתבצעת כאשר המשתמש מחובר לחשבון "גוגל" שלו, התמונות נשמרות ב"דאטה סנטרים" של גוגל, במרחב אחסון משותף עם "כונן גוגל", ו"ג'ימייל".

התוכנה מאפשרת "זיהוי פנים" אוטומטי, כאשר היא מאגדת אוטומטית את כל התמונות בהן מופיע אותו אדם ומאפשרת לתת לו שם, לאתר את כל התמונות בהן הוא מופיע ופונקציות נוספות. תכונות אלו מופיעות ומתופעלות בחלון תצוגה נפרד והן לא מפריעות להצגה הרגילה של האלבומים והתמונות.

התוכנה תומכת בקובצי RAW, סרטונים, תיוג תמונות באמצעות מחרוזות רגילות, תיוג גאוגרפי של תמונות, יצירת "קולאז'ים" ועריכה באמצעות מגוון גדול של "פילטרים". התוכנה מאפשרת גם הצגה נוחה של קובץ הנתונים הנלווה לכל תמונה EXIF.

קיים פורום תמיכה ברשת (באנגלית) המאפשר לקרוא תשובות של מתלבטים מהעבר ושאילת שאלות אם נתקלים בבעיות. העונים בפורום היו בעבר בעיקר עובדי גוגל. לאחר מכן הפך הפורום רשמית לפורום של משתמשים בלבד (רוב התשובות ניתנות על ידי משתמשים ותיקים).

== קישורים חיצוניים ==

*
* [http://picasa.google.com/ אתר הבית של התוכנה]
* [https://web.archive.org/web/20131204212403/http://multimedia.haifa.ac.il/picasa/index.html קורס עיבוד תמונה בעזרת תוכנת picasa], באתר אוניברסיטת חיפה

== הערות שוליים ==

קטגוריה:תוכנות גרפיות
קטגוריה:תוכנות שהושקו ב-2002
קטגוריה:אתרי אחסון תמונות
קטגוריה:שירותים שנרכשו בידי גוגל
קטגוריה:שרותי גוגל שנסגרו